દિલ્હી હાઇકોર્ટના આદેશ પર CBIએ શનિ ધામના દાતી મહારાજ વિરૂદ્ધ પોતાના જ આશ્રમમાં દુષ્કર્મ આચરવા અને સૃષ્ટિ વિરૂદ્ધના કૃત્ય બદલ ફરિયાદ નોંધીને તપાસ હાથ ધરી છે. CBIના એક અધિકારીએ આ મામલે માહિતી આપતા જણાવ્યું કે દાતી મહારાજ સામે દક્ષિણ દિલ્હીના ફતેહપુર પોલીસ સ્ટેશનમાં તેમની એક મહિલા શિષ્ય દ્વારા ફરિયાદ કરવામાં આવી હતી. પીડિતાએ ફરિયાદમાં દાતી મહારાજ તેમના ત્રણ ભાઇઓ અને એક મહિલા સામે બળાત્કાર અને સૃષ્ટિ વિરૂદ્ધનું કૃત્ય કરવાના આરોપ કર્યા છે. પીડિતા મુજબ બન્ને ઘટનાઓ વર્ષ 2016ના જાન્યુઆરી અને માર્ચ મહિનામાં દાતી મહારાજના દિલ્હી અને રાજસ્થાનમાં સ્થિત આશ્રમમાં ઘટી હતી.